Tarybos Reglamentas (EB) Nr. 152/2003
2003 m. sausio 27 d.
iš dalies keičiantis antidempingo priemones, nustatytas Reglamentu (EB) Nr. 299/2001 už kalio permanganato, kurio kilmės šalis Kinijos Liaudies Respublika, importą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo prekių importo dempingo kaina iš Europos bendrijai nepriklausančių valstybių [1] (Pagrindinis Reglamentas), ypač į jo 11 straipsnio 3 dalį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. TVARKA
1. Taikomos priemonės
(1) 2001 m. vasario mėn. Taryba Reglamentu (EB) Nr. 299/2001 [2] nustatė galutinius antidempingo muitus už kalio permanganato, kurio kilmės šalis Kinijos Liaudies Respublika (KLR), importą. Muitai buvo nustatyti kaip specifinis muitas.
2. Inicijavimas
(2) 2002 m. birželio 13 d. Europos Bendrijų oficialiajame leidinyje [3] paskelbtu pranešimu (Inicijavimo pranešimas) Komisija paskelbė inicijuojanti kalio permanganato, kurio kilmės šalis KLR, importui į Bendriją taikomų antidempingo priemonių dalinę tarpinę peržiūrą.
(3) Peržiūra buvo inicijuota Komisijos iniciatyva, siekiant įvertinti taikomų priemonių tinkamumą. Taikant dabartinę priemonę, t. y. specifinį muitą, neatsižvelgiama į tokius atvejus, kai importuotos prekės buvo pažeistos prieš jas išleidžiant į laisvą apyvartą.
3. Tyrimas
(4) Komisija oficialiai pranešė eksportuojantiems gamintojams, importuotojams ir žinomiems susijusiems vartotojams bei jų asociacijoms, atitinkamos eksportuojančios šalies atstovams ir Bendrijos gamintojams apie tyrimo inicijavimą. Suinteresuotoms šalims buvo suteikta galimybė pareikšti savo nuomonę raštu ir pateikti prašymą būti išklausytiems per Inicijavimo pranešime nustatytą laikotarpį.
(5) Tam tikra dalis atitinkamos šalies eksportuojančių gamintojų, taip pat Bendrijos gamintojų ir Bendrijos importuotojų/prekybininkų pareiškė savo nuomonę raštu. Visoms šalims, kurios išreiškė pageidavimą per pirmiau nustatytą laikotarpį, ir kurios įrodė, kad yra ypatingų priežasčių jas išklausyti, buvo suteikta galimybė būti išklausytoms,
(6) Komisija surado ir patikrino visą informaciją, kurią ji laikė esant būtina nustatant dabar taikomų priemonių tinkamumą.
B. TYRIMO REZULTATAI
(7) 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [4] 145 straipsnyje numatyta, kad nustatant muitinę vertę, kai prekės prieš jas išleidžiant į laisvą apyvartą buvo pažeistos, faktiškai sumokėta arba mokėtina kaina yra paskirstoma proporcingai.
(8) Siekiant, kad nebūtų surenkama pernelyg didelė antidempingo muito suma, kai prekės pažeistos, specifinis muitas turėtų būti sumažintas tokiu procentu, kuris proporcingas faktiškai sumokėtai arba mokėtinai kainai.
(9) Bendrijos gamintojai teigė, kad sąvoka "pažeistas" yra neaiški ir gali būti įvairiai interpretuojama, dėl to gali būti imamasi apgaulingų veiksmų arba antidempingo muitai gali tapti neveiksmingi. Siekiant išvengti apgaulės buvo pasiūlyta, kad kai muitinės laiko prekes pažeistomis, turėtų būti pateikta antroji nepriklausoma ekspertų nuomonė apie tai, ar prekės yra pažeistos.
(10) Reikėtų pastebėti, kad pažeistų ar nepažeistų prekių įvertinimą atlieka muitinės pagal Bendrijos muitinės kodekse griežtai nustatytas taisykles, kurios neleidžia plataus jų interpretavimo, dėl ko antidempingo muitai taptų neveiksmingi. Atsižvelgiant į šias nustatytas taisykles nėra būtina numatyti konkrečių nuostatų dėl prekių, kurioms taikomos antidempingo priemonės. Todėl prašymas nustatyti reikalavimą pateikti privalomą antrąją ekspertų nuomonę yra atmetamas.
(11) Todėl daroma išvada, kad jei suinteresuotos šalys nepateikia jokių pagrįstų argumentų, tais atvejais, kai prekės buvo pažeistos prieš jas išleidžiant į laisvą apyvartą, dėl ko faktiškai sumokėta ar mokėtina kaina proporcingai paskirstoma muitinei vertei nustatyti, specifinis muitas sumažinamas tokiu procentu, kuris proporcingas faktiškai sumokėtai ar mokėtinai kainai.
PRIĖMĖ ŠĮ REGLAMENTĄ
1 straipsnis
1. Reglamento (EB) Nr. 299/2001 1 straipsnyje pridedama tokia pastraipa:
"4. Tais atvejais, kai prekės buvo pažeistos prieš jas išleidžiant į laisvą apyvartą, dėl ko faktiškai sumokėta ar mokėtina kaina proporcingai paskirstoma muitinei vertei nustatyti pagal Komisijos reglamento (EEB) Nr. 2454/93 145 straipsnį, pagal pirmiau minėtas sumas apskaičiuotas antidempingo muitas sumažinamas tokiu procentu, kuris proporcingas faktiškai sumokėtai ar mokėtinai kainai."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. sausio 27 d.